BESLUTNING [1] on situationen i området omkring De Store Søer

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

- der henviser til sine tidligere beslutninger om situationen i de forskellige lande i området omkring De Store Søer,

- der henviser til erklæringen fra Det Europæiske Råd i Dublin og pressemeddelelsen fra samlingen i Rådet (almindelige anliggender) den 20. januar 1997,

- der henviser til det kortfattede referat af kommissær Boninos rejse til Zaire for nylig,

- der henviser til erklæringen fra FN's Sikkerhedsråd af 7. februar 1997,

- der henviser til udviklingen i den politiske og militære situation i Zaire og de øvrige lande i området,

A. der er alvorligt bekymret over optrapningen af konflikten i Zaire og tilstedeværelsen af lejetropper i området,

B. der er urolig for den skæbne, der tegner sig for de hundredtusinder af flygtninge og fordrevne, som stadig befinder sig i det østlige Zaire, og som er truet af kampene, underernæringen og sygdommene, der fortsat hærger,

C. der beklager den dybe splittelse, som hersker i Rådet, og som kombineret med den af USA vedtagne holdning har hindret en effektiv indsættelse af den multinationale styrke, som kunne have hindret en forværring af konflikten og have reddet talrige forsvarsløse civiles liv,

D. der henviser til Zaires demografiske, geopolitiske og strategiske betydning i afrikansk sammenhæng inden for rammerne af OAU og AVS-Gruppen,

E. der er rystet over de fortsatte massakrer i Burundi og mangelen på ethvert håb om en forhandlingsløsning på konflikten mellem krigens parter til trods for de bestræbelser, den tidligere præsident Nyerere og EU's særlige udsending, Ajello, har gjort,

F. der noterer sig appellen fra OAU til områdets lande, hvori det kræves, at der foretages en objektiv evaluering af sanktionerne mod Burundi,

G. der er forfærdet over de overfald og mord, som er begået for nylig i det vestlige Rwanda på udenlandsk personale, og den alvorlige trussel, som dette medfører for flygtningenes reintegration og mæglingsprocessen,

H. der beklager, at FN's Internationale Krigsforbryderdomstol for Rwanda, der er etableret i Arusha, i øjeblikket synes at være ude af stand til at udføre sin opgave,

1. fordømmer krigstilstanden i Zaire, som udgør en alvorlig trussel mod stabiliteten i området og bringer hundredtusinder af civiles liv i fare;

2. bekræfter, at den støtter principperne om Zaires og nabolandenes grænsers urørlighed og ukrænkelighed;

3. fordømmer tilstedeværelsen af lejetropper i Zaire; opfordrer alle udenlandske regeringer, som i øjeblikket er involveret i konflikten, til at trække deres tropper tilbage og afholde sig fra enhver ny indblanding;

4. opfordrer OAU og Rådet til at overvinde enhver splittelse, som måtte herske i deres midte, til at fremme et omfattende initiativ for aktiv støtte til FN's mæglingsbestræbelser og til at deltage i etableringen af adgang til flygtningene med henblik på at muliggøre transporten af den humanitære bistand;

5. tilbyder selv at samarbejde for aktivt at deltage i den omtalte mægling;

6. støtter fuldt ud afholdelsen af en »regional konference for fred, sikkerhed og stabilitet«, som Kommissionen og Rådet påtænker, med et program baseret på beskyttelsen af befolkningens interesser, demokratiet og respekten for menneskerettighederne;

7. opfordrer Kommissionen, FN's Højkommissariat for Flygtninge og Verdensfødevareprogrammet til at øge den humanitære bistand til de hundredtusinder af flygtninge og fordrevne, som stadig er indespærret i det østlige og centrale Zaire;

8. fordømmer fortsættelsen af massakrerne på uskyldige civile i Burundi og anmoder indtrængende konfliktens parter om at gøre en ende på de grusomheder, som de gør sig skyldige i;

9. opfordrer Burundis regering og de forskellige politiske styrker i Burundi til straks at indlede en politisk proces omfattende en national dialog med henblik på at nå frem til en ikke formbunden institutionel overgang, der kan gøre en ende på volden i landet;

10. opfordrer det internationale samfund til at fortsætte med at yde Burundi humanitær bistand;

11. fordømmer de nylige mord og andre overfald i det vestlige Rwanda på medlemmer af internationale humanitære organisationer og kræver indstændigt, at regeringen i Kigali foretager indgående undersøgelser med henblik på at stille de skyldige i disse mord for retten;

12. anmoder myndighederne i Rwanda og Burundi om at gøre alt, hvad der står i deres magt, for at garantere sikkerheden for repræsentanter for humanitære organisationer;

13. mener, at virket i Den Internationale Krigsforbryderdomstol for Rwanda er en nøglefaktor i forbindelse med stabiliteten i området, og påpeger, at det er absolut nødvendigt at stille de ansvarlige for massakrerne i 1994 i Rwanda for retten som en grundlæggende foranstaltning til forebyggelse af andre konflikter;

14. anmoder de EU-medlemsstater og AVS-lande, som endnu ikke har gjort det, om at vedtage den lovgivning, som er nødvendig for at sikre et fuldstændigt samarbejde med Den Internationale Krigsforbryderdomstol for Rwanda;

15. er overbevist om, at en endelig stabilisering af situationen i landene i området omkring De Store Søer kun vil være mulig, såfremt demokratiseringsprocessen i disse lande sættes i gang igen, navnlig gennem afholdelsen af demokratiske valg;

16. pålægger sine formænd at sende denne beslutning til AVS-EF-Ministerrådet, Kommissionen, Lomé-konventionens signatarstater samt FN's og OAU's generalsekretærer.